b'\n_START_ARTICLE_\nLozanos lietuvi\xc5\xb3 III konferencija\n_START_PARAGRAPH_\nLozanos lietuvi\xc5\xb3 III konferencija \xe2\x80\x93 1918 m. rugs\xc4\x97jo 5-16 d. \xc4\xafvyk\xc4\x99s lietuvi\xc5\xb3 visuomen\xc4\x97s atstov\xc5\xb3 susirinkimas.\n_START_SECTION_\nKonferencija\n_START_PARAGRAPH_\nLietuvai atstovavo Lietuvos Tarybos nariai Antanas Smetona, Martynas Y\xc4\x8das, Alfonsas Petrulis, Augustinas Voldemaras, \xc5\xa0veicarijos lietuviams \xe2\x80\x93 V. Bartu\xc5\xa1ka, Vladas Daumantas-Dzimidavi\xc4\x8dius, Juozas Gabrys-Par\xc5\xa1aitis, Konstantinas Ol\xc5\xa1auskas, Juozas Purickis, Antanas Steponaitis, JAV lietuviams \xe2\x80\x93 Amerikos lietuvi\xc5\xb3 tarybos \xc4\xafgaliotiniai Juozas Dabu\xc5\xbeis, Balys Mastauskas, Kazys Pak\xc5\xa1tas. Konferencijos pirmininkas \xe2\x80\x93 Konstantinas Ol\xc5\xa1auskas._NEWLINE_Per konferencij\xc4\x85 i\xc5\xa1ry\xc5\xa1k\xc4\x97jo skirtingi po\xc5\xbei\xc5\xabriai \xc4\xaf Lietuvos valstyb\xc4\x97s ateit\xc4\xaf. Lietuvos atstovai nesutiko pripa\xc5\xbeinti konferencijos diktato Lietuvos Tarybai, laik\xc4\x97si bendradarbiavimo su Vokietija pozicij\xc5\xb3, man\xc4\x97, kad dar anksti nutraukti ry\xc5\xa1ius su ja. JAV lietuvi\xc5\xb3 atstovai, derindami savo veikl\xc4\x85 su JAV diplomatais Berne, Lietuvos Tarybos nariams patar\xc4\x97 labiau suart\xc4\x97ti su Antante, nepritar\xc4\x97 monarchinei Lietuvos valstybingumo formai, taip pat si\xc5\xabl\xc4\x97 konferencij\xc4\x85 laikyti auk\xc5\xa1tesne u\xc5\xbe Lietuvos Taryb\xc4\x85, o \xc5\xa1i\xc4\x85 pripa\xc5\xbeinti lygiaverte Lietuvi\xc5\xb3 tautos tarybai \xc5\xa0veicarijoje. Buvo si\xc5\xablyta sudaryti nauj\xc4\x85, auk\xc5\xa1\xc4\x8diausi\xc4\x85 institucij\xc4\x85, priimtin\xc4\x85 Antantei ir JAV, \xc4\xaf kuri\xc4\x85 \xc4\xafeit\xc5\xb3 visos lietuvi\xc5\xb3 tarybos. Tik\xc4\x97tasi grei\xc4\x8diau patraukti Lietuvos Taryb\xc4\x85 \xc4\xaf Antant\xc4\x97s ir JAV pus\xc4\x99, bet pasiekta prie\xc5\xa1ingo rezultato \xe2\x80\x93 konferencijai nepavyko suvienyti Lietuvos ir u\xc5\xbesienio lietuvi\xc5\xb3 veik\xc4\x97j\xc5\xb3.'